Twee mans in Centurion geskietOPVOLG: Die provinsiale polisiewoordvoerder het intussen die voorval bevestig. Lees die opvolgberig hier. Foto: ER24 Twee mans is Woensdagoggend kritiek beseer tydens ŉ skietvoorval op die hoek van Jeanlaan en Gerhardstraat in Centurion. Russel Meiring, woordvoerder van ER24, het gesê die skietvoorval het vermoedelik ontstaan nadat vier verdagtes in ŉ sportnutsvoertuig deur wetstoepassingsbeamptes agternagesit is. Met paramedici se aankoms op die toneel het die voertuig in die middel van die aansluiting gestaan en twee mans het langs die voertuig gelê. Albei mans is verskeie kere geskiet en was in ŉ kritieke toestand. Die mans is op die toneel gestabiliseer en onder polisiebewaking na die Kalafong provinsiale hospitaal geneem, het Meiring gesê. Twee ander mans, wat glo deur die polisie in hegtenis geneem is, was ongedeerd. Maroela Media verneem ŉ voertuigopsporingsmaatskappy het die voertuig agternagesit voor die skietvoorval gebeur het. Die voorafgaande gebeure is nie tans duidelik nie. Maroela Media het die polisie om kommentaar genader en wag vir terugvoer. Meer inligting sal volg.